Geplaas deur	Sophia Kapp Vrydag 01 November 2019
Dit is meisiespan en seunspan, met een s daar in die middel. Die reël wat jy hier toepas, is AWS 19.16 wat bepaal dat 'n mens nie 'n verbindings-s gebruik as die tweede deel van 'n samestelling met 'n s begin nie. Daarom skryf ons ook manskoene, meisieskool, damesandale.
Dit is meisies- en seunspan. Of seuns- en dogterspan. Kyk AWS 19.16 (b) wat bepaal dat die verbindings-s wel voor die weglaatteken gebruik word, al word dit nie in die samestelling gebruik nie (in navolging van die uitspraak).
Daar is 'n verskil tussen meisies-en-seunskoor (een koor met meisies en seuns) en meisies- en seunskoor (twee kore, een met meisies en een met seuns) (AWS 12.37 (b)).
Dit is meer gebruiklik om van meisiespanne as dogterspanne te praat (dogter word eerder gebruik om na 'n familieverwantskap te verwys), maar dogter is nie verkeerd nie. As daar 'n trofee vir 'n dogterpresteerder of 'n dogterspan is, is dit nie nodig om dit 'n meisiepresteerder of 'n meisiespan te maak nie.
Die skryfwyse van die ouderdomskategorie word in AWS 7.2 se voorbeelde geïllustreer. Die onder word afgekort o. en daar is 'n spasie daarna. Dan die ouderdom, dan die A of B: o. 17A. Die o. is altyd 'n kleinletter, tensy dit aan die begin van 'n sin staan. Die solidus (skuinsstreep) in die plek van die punt is nie korrek nie, want dit beteken 'per' of 'of'.
Indien hierdie ouderdomskategorie in 'n samestelling optree, is daar slegs 'n koppelteken tussen die kategorie en die woord, nie tussen die afkorting en die ouderdom ook nie: o. 17A-span, o. 17-ligawenners.
Indien daar twee spanne genoem word en die weglaatteken ingespan word, werk dit soos by enige ander woord: meisies- en seunspan x o. 17A- en o. 18A-span.
Spelers speel in die eerste span. Dit is 'n spelfout om dit vas te skryf. Dieselfde geld tweede span of derde span of veertiende span.
Omdat bogenoemde los is, is die weglaatteken hier foutief: eerste, tweede en derde span. Dit is ook foutief by eerste krieketspan of eerste onderwaterhokkiespan of eerste seunsonderwaterhokkiespan.
Indien hierdie eerste in 'n samestellende samestelling voorkom, is dit vas: eerstespanspeler.
Streekname is met hoofletters, ook waar dit in samestellings optree: Gautengliga, Suidkusafdeling.
Geografiese eiename waarin daar 'n rigtingbepaler is, word met 'n koppelteken geskryf (AWS 12.31): Bonteheuwel-Noord-streek, KwaZulu-Natal-Suid-ligawenners.
Die woorde senior en junior is byvoeglike naamwoorde en dus los: junior koor, senior redenaarspan.
Die junior en senior is vas as dit in samestellende samestellings optree: juniorkoorafrigter; seniorredenaarsligawenner.
'n Leerder wat goed in 'n eisteddfod presteer het, kry 'n A+-toekenning. Die woordverwerkingsprogram waarmee ek hierdie blog skep, laat dit nie toe nie, maar as joune kan, druk die plus in boskrif (superscript).
Lees 361 tye	Laaste modifikasie op Vrydag 01 November 2019 10:52
Meer in hierdie kategorie: « Is 'n skip dan nou 'n vroumens? Verkeerde voornaamwoorde vir regte dinge